pythainlp/thaigov-v2-corpus-22032023 huggingface dataset:
วันอังคารที่ 20 กรกฎาคม 2564
ประกาศ ขสมก. 20 กรกฎาคม 2564​ พบพนักงานติดเชื้อไวรัส COVID-19 จำนวน 9 ราย
ประกาศ ขสมก. 20 กรกฎาคม 2564​ พบพนักงานติดเชื้อไวรัส COVID-19 จำนวน 9 ราย
1) พนักงานเก็บค่าโดยสารรถปรับอากาศ สาย 73ก เพศหญิง อายุ 49 ปี
2) เจ้าหน้าที่บริหารงานทั่วไป ระดับ 4 งานแผนงาน เขตการเดินรถที่ 5 เพศชาย อายุ 55 ปี
3) พนักงานขับรถโดยสารปรับอากาศ สาย 39 เพศชาย อายุ 40 ปี
4) พนักงานเก็บค่าโดยสารรถธรรมดา สาย 205 เพศหญิง อายุ 59 ปี
5) พนักงานขับรถโดยสารธรรมดา สาย 105 เพศชาย อายุ 58 ปี
6) พนักงานเก็บค่าโดยสารรถปรับอากาศ สาย 140 เพศหญิง อายุ 45 ปี
7) พนักงานเก็บค่าโดยสารรถปรับอากาศ สาย 514 เพศหญิง อายุ 45 ปี
8) พนักงานขับรถโดยสารธรรมดา สาย 101 เพศชาย อายุ 43 ปี
9) พนักงานเก็บค่าโดยสารรถปรับอากาศ สาย 79 เพศหญิง อายุ 45 ปี
วันอังคารที่ 21 กันยายน 2564
มาตรการบรรเทาภาระค่าไฟฟ้าและค่าน้ำประปาให้แก่ผู้มีบัตรสวัสดิการแห่งรัฐ
เมื่อวันที่ 21 กันยายน 2564 คณะรัฐมนตรีมีมติเห็นชอบการขยายระยะเวลามาตรการบรรเทาภาระค่าไฟฟ้าและค่าน้ำประปาให้แก่ผู้มีบัตรสวัสดิการแห่งรัฐ ตามที่กระทรวงการคลังเสนอ
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า เมื่อวันที่ 21 กันยายน 2564 คณะรัฐมนตรีมีมติเห็นชอบการขยายระยะเวลามาตรการบรรเทาภาระค่าไฟฟ้าและค่าน้ำประปาให้แก่ผู้มีบัตรสวัสดิการแห่งรัฐ ตามที่กระทรวงการคลังเสนอ โดยมีรายละเอียด ดังนี้
มาตรการบรรเทาภาระค่าไฟฟ้าและค่าน้ำประปา มีวัตถุประสงค์เพื่อบรรเทาภาระค่าใช้จ่ายด้านสาธารณูปโภคขั้นพื้นฐาน ได้แก่ ค่าไฟฟ้าและค่าน้ำประปาให้แก่ผู้มีบัตรสวัสดิการแห่งรัฐ (บัตรฯ) อย่างต่อเนื่องและครอบคลุมผู้มีบัตรฯ ให้สามารถได้รับประโยชน์จากมาตรการบรรเทาภาระค่าไฟฟ้าและค่าน้ำประปา (มาตรการฯ) ดังกล่าวให้มากขึ้น ระยะเวลาดำเนินมาตรการ ตั้งแต่เดือนตุลาคม 2564 ถึงเดือนกันยายน 2565 (ระยะเวลา 12 เดือน) โดยมีการปรับเปลี่ยนหลักการของมาตรการฯ ดังนี้
1) ค่าไฟฟ้า ปัจจุบันประชาชนทั่วไปจะได้รับการสนับสนุนค่าไฟฟ้าจากมาตรการของรัฐบาล โดยการไฟฟ้านครหลวงและการไฟฟ้าส่วนภูมิภาค ซึ่งมีเงื่อนไขว่า หากประชาชนใช้ไฟฟ้าไม่เกิน 50 หน่วยต่อเดือนติดต่อกันเป็นระยะเวลา 3 เดือน จะได้รับสิทธิใช้ไฟฟ้าฟรี ดังนั้น ภายใต้มาตรการบรรเทาภาระค่าไฟฟ้าสำหรับผู้มีบัตรฯ จะเป็นกรณีที่ผู้มีบัตรฯ ใช้ไฟฟ้าเกิน 50 หน่วยต่อเดือน โดยจะได้รับสนับสนุนค่าไฟฟ้าวงเงิน 315 บาทต่อครัวเรือนต่อเดือน กรณีที่ใช้เกินวงเงินที่กำหนด ผู้มีบัตรฯ เป็นผู้รับภาระค่าไฟฟ้าทั้งหมด (จากเดิมสนับสนุนวงเงิน 230 บาทต่อครัวเรือนต่อเดือน) สำหรับผู้มีบัตรฯ ที่ไม่เคยใช้สิทธิค่าไฟฟ้ามาก่อน และประสงค์จะขอรับสิทธิ สามารถไปลงทะเบียนเพื่อขอรับสิทธิได้ที่สำนักงานการไฟฟ้านครหลวง สำนักงานการไฟฟ้าส่วนภูมิภาค กิจการไฟฟ้า สวัสดิการสัมปทานกองทัพเรือ พร้อมทั้งแสดงบัตรฯ
2) ค่าน้ำประปา สนับสนุนค่าน้ำประปาวงเงิน 100 บาทต่อครัวเรือนต่อเดือน กรณีที่ใช้น้ำประปาเกิน 100 บาท แต่ไม่เกิน 315 บาท ผู้มีบัตรฯ ยังคงได้รับการสนับสนุนในวงเงิน 100 บาท และจะต้องชำระส่วนที่เกิน 100 บาท ด้วยตนเอง แต่หากมีการใช้น้ำประปาเกิน 315 บาท จะไม่ได้รับการสนับสนุนวงเงินค่าน้ำประปาจำนวน 100 บาท โดยผู้มีบัตรฯ จะเป็นผู้รับภาระในการชำระค่าน้ำประปาทั้งหมด (จากเดิมสนับสนุนวงเงิน 100 บาทต่อครัวเรือนต่อเดือน หากมีการใช้น้ำประปาเกิน 100 บาท ผู้มีบัตรฯ จะเป็นผู้รับภาระในการชำระค่าน้ำประปาทั้งหมด) สำหรับผู้มีบัตรฯ ที่ไม่เคยใช้สิทธิค่าน้ำประปามาก่อน และประสงค์จะขอรับสิทธิได้ที่สำนักงานการประปานครหลวง และสำนักงานการประปาส่วนภูมิภาค พร้อมทั้งแสดงบัตรฯ
ทั้งนี้ ผู้มีบัตรฯ ต้องนำใบแจ้งหนี้ค่าไฟฟ้าและใบแจ้งหนี้ค่าน้ำประปาไปชำระเงินที่สำนักงานการไฟฟ้านครหลวง สำนักงานการไฟฟ้าส่วนภูมิภาค กิจการไฟฟ้า สวัสดิการสัมปทานกองทัพเรือ สำนักงานการประปานครหลวง และสำนักงานการประปาส่วนภูมิภาค โดยทุกสิ้นเดือนการไฟฟ้านครหลวง การไฟฟ้าส่วนภูมิภาค กิจการไฟฟ้า สวัสดิการสัมปทานกองทัพเรือ การประปานครหลวง และการประปาส่วนภูมิภาค จะส่งบันทึกรายชื่อผู้มีบัตรฯ ที่ใช้ไฟฟ้าและน้ำประปาภายใต้วงเงินที่กำหนดให้กรมบัญชีกลาง เพื่อที่กรมบัญชีกลางจะนำเงินจากกองทุนประชารัฐเพื่อเศรษฐกิจฐานรากและสังคมมาจ่ายคืนผ่านบัตรฯ ในช่อง e-Money ของเดือนถัดไป ซึ่งผู้มีบัตรฯ สามารถใช้ซื้อสินค้าและบริการผ่านเครื่อง EDC แอปพลิเคชันถุงเงินประชารัฐ และถอนเงินสดจากเครื่องถอนเงินอัตโนมัติได้
สำนักนโยบายภาษี สำนักงานเศรษฐกิจการคลัง
โทร. 0-2273-9020 ต่อ 3512
วันอังคารที่ 22 กุมภาพันธ์ 2565
นายกรัฐมนตรีมาเลเซียเดินทางเยือนไทยอย่างเป็นทางการ 24 – 26 กุมภาพันธ์ 2565 มุ่งขับเคลื่อนความสัมพันธ์ทวิภาคีไทย-มาเลเซียอย่างก้าวหน้ามีพลวัต
นายกรัฐมนตรีมาเลเซียเดินทางเยือนไทยอย่างเป็นทางการ 24 – 26 กุมภาพันธ์ 2565 มุ่งขับเคลื่อนความสัมพันธ์ทวิภาคีไทย-มาเลเซียอย่างก้าวหน้ามีพลวัต
วันที่ 22 กุมภาพันธ์ 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่าดาโตะ ซรี อิซมาอิล ซาบรี ยาคบ นายกรัฐมนตรีมาเลเซีย มีกำหนดจะเดินทางเยือนประเทศไทยอย่างเป็นทางการในฐานะแขกของรัฐบาลไทย ระหว่างวันที่ 24 - 26 กุมภาพันธ์ 2565 เพื่อแนะนำตัวในโอกาสเข้ารับตำแหน่งใหม่ ตามธรรมเนียมปฏิบัติของผู้นำประเทศสมาชิกอาเซียน
โดยในการเยือนครั้งนี้ นายกรัฐมนตรีมาเลเซียมีกำหนดหารือข้อราชการกับ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในวันศุกร์ที่ 25 กุมภาพันธ์ 2565 ณ ทำเนียบรัฐบาล ซึ่งผู้นำของทั้งสองประเทศจะหารือแนวทางการขับเคลื่อนความสัมพันธ์ระหว่างไทยกับมาเลเซียในฐานะประเทศเพื่อนบ้านให้มีความก้าวหน้า โดยเฉพาะอย่างยิ่งการหารือแนวทางเพื่อช่วยฟื้นฟูเศรษฐกิจของทั้งสองประเทศ ซึ่งได้รับผลกระทบจากการแพร่ระบาดของโรคโควิด-๑๙ ความร่วมมือด้านความมั่นคง เศรษฐกิจ การส่งเสริมความเชื่อมโยงในพื้นที่ชายแดน ตลอดจนความร่วมมือในกรอบอาเซียนและกรอบพหุภาคีอื่น ๆ
-----------------------
วันเสาร์ที่ 24 กรกฎาคม 2564
เล็งเชื่อม “คนละครึ่ง” เฟส 3 เข้าระบบ Food Delivery
....
ความคืบหน้าโครงการ “คนละครึ่ง” เฟส 3 ข้อมูล ณ วันที่ 18 ก.ค. 64 มีผู้ใช้สิทธิสะสมจำนวน 21.4 ล้านราย โดยมียอดการใช้จ่ายสะสมรวม 33,061 ล้านบาท แบ่งเป็นเงินที่ประชาชนจ่ายสะสม 16,713 ล้านบาท และรัฐร่วมจ่ายสะสม 16,348 ล้านบาท
.
ล่าสุด กระทรวงการคลังอยู่ระหว่างการพัฒนาระบบและจะเร่งหารือในรายละเอียดรวมทั้งเงื่อนไขต่าง ๆ เพื่อให้ผู้ให้บริการ Food Delivery Platform สามารถเชื่อมต่อกับระบบของโครงการ เพื่อให้ประชาชนสามารถใช้สิทธิโครงการคนละครึ่ง เฟส 3 สั่งอาหารผ่าน Food Delivery ได้
.
ซึ่งจะเป็นอีกหนึ่งแนวทางที่สอดคล้องกับมาตรการป้องกันโรคโควิด-19 เพื่อลดความเสี่ยงต่อการแพร่ระบาดของโรค โดยคาดว่าจะใช้เวลาพัฒนาและทดสอบระบบอีกระยะหนึ่ง เพื่อตรวจสอบการทำธุรกรรมและป้องกันไม่ให้เกิดการทุจริตหรือใช้จ่ายผิดวัตถุประสงค์ของโครงการ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 25 กุมภาพันธ์ 2565
รัฐมนตรีว่าการกระทรวงยุติธรรม โชว์ลีลาลงช่วยไกล่เกลี่ยหนี้ กยศ. ด้วยตัวเองสำเร็จ วอนลูกหนี้เข้าร่วมงานมหกรรมไกล่เกลี่ย
รัฐมนตรีว่าการกระทรวงยุติธรรม โชว์ลีลาลงช่วยไกล่เกลี่ยหนี้ กยศ. ด้วยตัวเองสำเร็จ วอนลูกหนี้เข้าร่วมงานมหกรรมไกล่เกลี่ย ชี้ยังมีเวลาอีกวันได้สิทธิพิเศษเยอะจบเรื่องเร็วไม่ต้องรอนาน ใครไม่มาถือว่าเสียโอกาส
นายสมศักดิ์ เทพสุทิน รัฐมนตรีว่าการกระทรวงยุติธรรมให้สัมภาษณ์ภายหลังการเปิดงานมหกรรมไกล่เกลี่ยหนี้สินครัวเรือน ครั้งที่ 1 กรุงเทพมหานครและปริมณฑล ว่า การจัดงานในครั้งนี้จะมี 2 วัน คือ 25 และ 26 ก.พ. ซึ่งตนอยากให้คนมาร่วมงานกันเยอะๆ หากใครมาไม่ทันวันนี้ พรุ่งนี้ (26 ก.พ.) ก็ยังสามารถมาร่วมงานได้อยู่ โดยงานนี้มีสิทธิพิเศษต่างๆมากมายที่ไม่สามารถหาได้ในช่วงปกติ และจะทำเรื่องไกล่เกลี่ยได้เร็ววันเดียวจบ ไม่ต้องรอนาน ถ้าใครไม่มาถือว่าเสียโอกาสมาก เพราะถ้ามาจะมีโอกาสต่อรองลดดอกเบี้ย ลดเงินต้น และค่าปรับต่างๆกับสถาบันการเงินได้โดยตรง ถ้าหมดงานครั้งนี้ท่านยังสามารถไปที่ศูนย์ไกล่เกลี่ยข้อพิพาทภาคประชาชน ซึ่งมีครอบคลุมทั้ง 180 แขวงทั่วกรุงเทพฯ แต่จะไม่ได้สิทธิพิเศษเท่ากับในงานนี้ กระทรวงยุติธรรมมีหน้าที่เกี่ยวกับกฎหมายไกล่เกลี่ยทั้งก่อนฟ้องและหลังฟ้อง คนที่เป็นหนี้ก่อนฟ้องสามารถไกล่เกลี่ยจบเรื่องที่งานนี้ได้ ไม่ต้องถูกขึ้นศาล ส่วนคนที่ถูกฟ้องแล้วก็จะไกล่เกลี่ยไม่ให้ถูกยึดทรัพย์
"หากใครไม่มาผมจะเสียใจมาก ขอให้รีบมายังทันอยู่ และเราจะขับเคลื่อนไปยังจังหวัดอื่นๆทั่วประเทศ เรามีหลายช่องทางในการไกล่เกลี่ย แต่บางกรณีต้องคุยกันด้วยเหตุผล เราจึงจัดงานนี้ขึ้นมาเพื่อให้เจ้าหนี้กับลูกหนี้คุยกัน หากมีเหตุผลดี เจ้าหนี้เขาก็ลดให้เยอะ แต่หากใครไม่มาเราก็ไม่รู้จะช่วยได้ยังไง" นายสมศักดิ์ กล่าว
ผู้สื่อข่าวรายงานว่า นายสมศักดิ์ ได้ร่วมไกล่เกลี้ยหนี้ กยศ. ด้วยตนเอง เนื่องจากมีใบรับรองจากการอบรมผู้ไกล่เกลี่ย โดย น.ส.กมลรัตน์ ชูเดช เป็นหนี้มาเป็นระยะเวลาหลายปี รวมทั้งเงินต้น และเบี้ยปรับเป็นเงินทั้งหมด 360,000 บาท ผลการเจรจราปรากฏว่า กยศ. ให้สิทธิพิเศษลดเบี้ยปรับให้ 30 % และลดหนี้เงินต้นเหลือ 30,000 บาท ผ่อนเหลือเดือนละ 400 บาทเท่านั้น เเต่เจ้าตัวขอผ่อนเเบบเดิม คือ เดือนละ 2,000 บาท ซึ่งใช้เวลา 15 เดือนก็หมดหนี้ และหากรายได้ดีก็จะผ่อนมากกว่านี้ให้หนี้หมดไว ซึ่งเจ้าตัวยอมรับว่าดีใจมากที่มาร่วมโครงการนี้ จากนี้มั่นใจว่าจะปลดหนี้ที่เหลือให้หมดได้สำเร็จ
วันจันทร์ที่ 1 สิงหาคม 2565
พณ. ชู “สินค้าแบรนด์ไทย” สู่สากล ตั้งเป้าติด 1 ใน 5 ของเอเชีย เตรียมคัดผู้ประกอบการมีศักยภาพร่วมนิทรรศการทั้งในไทยและอินเดีย
.....
กระทรวงพาณิชย์ เร่งผลักดันสินค้าแบรนด์ไทยสู่สากล ตั้งเป้าติด 1 ใน 5 ของเอเชีย ด้านขีดความสามารถการค้าต่างประเทศในปี พ.ศ. 2570 ผ่านโครงการส่งเสริมแบรนด์ไทยสู่สากล โดยพัฒนาผู้ประกอบการแบรนด์ไทยที่มีศักยภาพด้วยองค์ความรู้ด้านการสร้างแบรนด์ การออกแบบ นวัตกรรม และความคิดสร้างสรรค์อย่างเป็นระบบครบวงจร ให้ผู้ประกอบการมีความพร้อมด้านการค้าระหว่างประเทศในเศรษฐกิจยุคใหม่ เน้นเจาะตลาดเอเชียและโอชิเนีย โดยเฉพาะอินเดีย ซึ่งเป็นคู่ค้าอันดับ 1 ของไทยในภูมิภาคเอเชียใต้
.
ผู้ประกอบการที่เคยเข้าร่วมโครงการส่งเสริมแบรนด์ไทย บ่มเพาะผู้ประกอบการไทยที่ขับเคลื่อนด้วยนวัตกรรมสู่สากล หรือสมาชิก Thailand Trust Mark และผู้ประกอบการแบรนด์ไทยที่มีศักยภาพในต่างประเทศ สามารถเข้าร่วมโครงการได้ โดยจะคัด 30 ราย ให้เข้าร่วมนิทรรศการต่อยอดแบรนด์ไทยสู่ตลาดสากล ณ สยามดิสคัฟเวอรี่ ในวันที่ 17 - 21 ส.ค. 65 นอกจากนี้ สำนักงานการค้าในต่างประเทศ เมืองมุมไบ จะคัดผู้เข้าร่วมโครงการ 20 ราย ส่งสินค้าตัวอย่างไปร่วมนิทรรศการในห้างสรรพสินค้า เมืองมุมไบ อินเดีย วันที่ 19 - 26 ส.ค. 65 และกิจกรรมจับคู่เจรจาการค้าออนไลน์กับผู้นำเข้าในต่างประเทศด้วย
.
ผู้ประกอบการที่สนใจสอบถามได้ที่ กรมส่งเสริมการค้าระหว่างประเทศ (DITP) กระทรวงพาณิชย์www.ditp.go.thหรือสายตรงการค้าระหว่างประเทศ โทร. 1169
.
อ่านเพิ่มเติม คลิก >>https://www.thaigov.go.th/news/contents/details/57201
#ไทยคู่ฟ้า#ร่วมต้านโควิด19
-------------------
วันอังคารที่ 12 ตุลาคม 2564
13 ตุลาคม วันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
ธ สถิตในดวงใจไทยนิรันดร์
น้อมรำลึกในพระมหากรุณาธิคุณอันหาที่สุดมิได้
ข้าพระพุทธเจ้า ข้าราชการ พนักงานราชการ และลูกจ้าง กระทรวงกลาโหม
วันศุกร์ที่ 1 กรกฎาคม 2565
​สมอ. แก้ประกาศ กมอ. เร่งช่วยเหลือผู้ส่งออกสินค้าควบคุม พร้อมหารือกรมศุลฯ ช่วยผู้ส่งออกที่ได้รับผลกระทบจากสงครามรัสเซีย-ยูเครน
​สมอ. แก้ประกาศ กมอ. เร่งช่วยเหลือผู้ส่งออกสินค้าควบคุม พร้อมหารือกรมศุลฯ ช่วยผู้ส่งออกที่ได้รับผลกระทบจากสงครามรัสเซีย-ยูเครน
สมอ. แก้ประกาศคณะกรรมการมาตรฐานผลิตภัณฑ์อุตสาหกรรม (กมอ.) ช่วยเหลือผู้ส่งออกสินค้าควบคุม จากเดิมที่ให้รายงานปริมาณการผลิต การส่งออก และปริมาณคงเหลือ ต่อ สมอ. ภายใน 15 วัน นับแต่วันที่มีการส่งออก เป็น 30 วัน หลังจากได้รับเอกสารครบถ้วนจากกรมศุลกากร เพื่ออำนวยความสะดวกให้ผู้ประกอบการในการดำเนินธุรกิจ
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรมมีนโยบายให้ความช่วยเหลือผู้ประกอบการส่งออกอย่างเร่งด่วน โดยตนได้สั่งการให้หน่วยงานที่เกี่ยวข้องเข้าไปแก้ไขสถานการณ์ที่ผู้ประกอบการได้รับความเดือดร้อน หากมีกฎระเบียบหรือประกาศของหน่วยงานต่าง ๆ ภายใต้กระทรวงอุตสาหกรรมที่เป็นอุปสรรคต่อการดำเนินธุรกิจ การค้า การส่งออก-นำเข้า ให้พิจารณาแก้ไขเพื่ออำนวยความสะดวกให้ผู้ประกอบการให้มากที่สุด โดยตั้งอยู่บนพื้นฐานที่ต้องไม่กระทบกับนโยบายด้านการคุ้มครองความปลอดภัยของผู้บริโภค รวมถึงให้ความช่วยเหลือกรณีที่ผู้ส่งออกที่ได้รับผลกระทบจากสงครามรัสเซีย-ยูเครน ที่ไม่สามารถส่งสินค้าเข้าประเทศปลายทางได้ และจำเป็นต้องนำกลับเข้ามาในประเทศให้ สมอ. หามาตรการช่วยเหลือด้วย
ด้าน นายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม กล่าวเพิ่มเติมว่า ตั้งแต่ที่ตนได้เข้ามารับตำแหน่งเลขาธิการสำนักงานมาตรฐานผลิตภัณฑ์อุตสาหกรรม เมื่อเดือนตุลาคม 2564 ที่ผ่านมา ก็ได้รับข้อร้องเรียนจากผู้ส่งออกมาอย่างต่อเนื่อง กรณีที่ไม่สามารถรายงานปริมาณการผลิต การส่งออก และปริมาณคงเหลือ ต่อ สมอ. ภายใน 15 วัน นับแต่วันที่ส่งออกได้ จึงทำให้ต้องถูกดำเนินคดี ดังนั้น เพื่อเป็นการช่วยเหลือผู้ส่งออกที่ได้รับผลกระทบดังกล่าว สมอ. จึงเสนอบอร์ดคณะกรรมการมาตรฐานผลิตภัณฑ์
อุตสาหกรรม (กมอ.) ขอแก้ไขประกาศ โดยขยายเวลาเพิ่มขึ้น เป็น “ต้องรายงานปริมาณการผลิต การส่งออก และปริมาณคงเหลือ ต่อ สมอ. ภายใน 30 วัน นับแต่วันที่กรมศุลกากรออกเอกสารหลักฐานให้” ซึ่งบอร์ด กมอ. ได้มีมติเห็นชอบเมื่อวันที่ 21 มิถุนายน 2565 ที่ผ่านมา และให้ สมอ. เร่งดำเนินการแก้ไขประกาศดังกล่าวโดยเร็ว เพื่อช่วยเหลือผู้ประกอบการที่ได้รับผลกระทบดังกล่าว ส่วนผู้ส่งออกที่ได้รับผลกระทบจากสงครามรัสเซีย-ยูเครน ที่ไม่สามารถส่งสินค้าเข้าประเทศปลายทางได้ และจำเป็นต้องนำกลับเข้ามาในประเทศไทย ซึ่งกฎหมายไม่มีข้อยกเว้นให้กระทำได้นั้น สมอ. ได้ประสานกรมศุลกากร เพื่อบูรณาการการทำงานร่วมกันเพื่อหาแนวทางช่วยเหลือ และจะเสนอบอร์ด กมอ. ออกประกาศ เพื่อให้สามารถส่งกลับเข้ามาในประเทศได้ แต่ต้องอยู่ภายใต้การควบคุมของ สมอ. เพื่อไม่ให้มีการลักลอบนำสินค้าดังกล่าวไปขายในประเทศ เพราะสินค้าเหล่านี้เป็นสินค้าที่ผลิตตามความต้องการของประเทศต่าง ๆ ซึ่งอาจไม่เป็นไปตามมาตรฐานของประเทศไทย และอาจเกิดความไม่ปลอดภัยต่อประชาชนไทยได้ เลขาธิการ สมอ. กล่าวทิ้งท้าย
วันพุธที่ 29 ธันวาคม 2564
สร้างขุมทรัพย์ลงทุนตั้งแต่ต้นปี กับพันธบัตรออมทรัพย์พิเศษ “รุ่นส่งความสุข” เริ่มจำหน่าย 17 มกราคม 2565 นี้
ต้นปี 2565 นี้ สบน. จะมีการจำหน่ายพันธบัตรออมทรัพย์พิเศษ “รุ่นส่งความสุข” เพื่อเป็นของขวัญปีใหม่ให้กับพี่น้องประชาชน ซึ่งกระทรวงการคลังจะนำเงินที่ได้ ไปใช้เพื่อแก้ไขปัญหาเศรษฐกิจและสังคม และบรรเทาผลกระทบจากการระบาดของเชื้อไวรัสโควิด-19
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ (สบน.) เปิดเผยว่า ต้นปี 2565 นี้ สบน. จะมีการจำหน่ายพันธบัตรออมทรัพย์พิเศษ “รุ่นส่งความสุข” เพื่อเป็นของขวัญปีใหม่ให้กับพี่น้องประชาชน ซึ่งกระทรวงการคลังจะนำเงินที่ได้ ไปใช้เพื่อแก้ไขปัญหาเศรษฐกิจและสังคม และบรรเทาผลกระทบจากการระบาดของเชื้อไวรัสโควิด-19 ภายใต้โครงการมาตรการต่างๆ เช่น การจัดหาวัคซีน เยียวยาผู้ประกันตน โดยจะจำหน่ายวงเงิน 30,000 ล้านบาท ให้กับประชาชนเท่านั้น ผ่านช่องทาง Counter Internet Banking และ Mobile Banking ของธนาคารตัวแทนจำหน่าย 4 แห่ง ได้แก่ ธนาคารกรุงเทพ ธนาคารกรุงไทย ธนาคารกสิกรไทย และธนาคารไทยพาณิชย์
การจำหน่ายพันธบัตรออมทรัพย์พิเศษ รุ่นส่งความสุข เริ่มจำหน่ายวันที่ 17-31 มกราคม 2565 เวลา 8.30 น. รุ่นอายุ 3 ปี อัตราดอกเบี้ยแบบขั้นบันไดเฉลี่ยร้อยละ 1.90 ต่อปี (ปีที่ 1 อัตราดอกเบี้ยร้อยละ 1.60 ต่อปี ปีที่ 2 อัตราดอกเบี้ยร้อยละ 1.80 ต่อปี ปีที่ 3 อัตราดอกเบี้ยร้อยละ 2.30 ต่อปี) ลงทุนได้ตั้งแต่ 1,000 บาท แบ่งการจำหน่ายเป็น 3 ช่วง โดยในสัปดาห์แรกจะเป็นการจำหน่ายแบบกำหนดอายุและจำกัดวงเงิน และในสัปดาห์ถัดไปจึงเปิดโอกาสให้ซื้อแบบไม่จำกัดวงเงิน ดังนี้
• ช่วงที่ 1 (วันที่ 17-18 ม.ค. 2565) เปิดจำหน่ายให้กับบุคคลธรรมดาที่ถือสัญชาติไทย หรือมีถิ่นที่อยู่ในประเทศไทยที่มีอายุ 60 ปีขึ้นไป โดยซื้อได้ไม่เกิน 5 ล้านบาทต่อราย
• ช่วงที่ 2 (วันที่ 19-23 ม.ค. 2565) เปิดจำหน่ายให้บุคคลธรรมดาที่ถือสัญชาติไทย หรือมีถิ่นที่อยู่ในประเทศไทย (รวมอายุ 60 ปีขึ้นไป) โดยซื้อได้ไม่เกิน 5 ล้านบาทต่อราย
• ช่วงที่ 3 (วันที่ 24-31 ม.ค. 2565) เปิดจำหน่ายให้บุคคลธรรมดาที่ถือสัญชาติไทย หรือมีถิ่นที่อยู่ในประเทศไทย (รวมอายุ 60 ปีขึ้นไป) แบบไม่จำกัดวงเงินจำหน่าย
ทั้งนี้ วงเงินการซื้อในแต่ละช่วงไม่นับรวมกัน ผู้ลงทุนสามารถซื้อพันธบัตรได้ในทุกช่วงการจำหน่ายตามเงื่อนไขอายุและวงเงินที่กำหนด และหากเป็นผู้เยาว์ต้องมีบัญชีธนาคารตัวแทนจำหน่ายและได้รับความยินยอมจากผู้ปกครองก่อน
สบน. ได้แจ้งให้ธนาคารตัวแทนจำหน่ายปรับวิธีการจองซื้อพันธบัตรให้เหมาะสมกับสถานการณ์และมาตรการการป้องกันการแพร่ระบาดของไวรัสโควิด-19 ของรัฐบาล เพื่อให้ผู้ลงทุนสามารถทำธุรกรรมได้อย่างปลอดภัย ซึ่งผู้ลงทุนสามารถติดต่อสอบถามรายละเอียดเกี่ยวกับเงื่อนไขและวิธีการซื้อพันธบัตรผ่านช่องทางต่างๆ ของธนาคารตัวแทนจำหน่ายทั้ง 4 แห่ง
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5809, 5820/ 0 2265 8050 ต่อ 5322
วันอังคารที่ 16 พฤศจิกายน 2564
รัฐมนตรีฯ สุริยะ ร่วมประชุมคณะรัฐมนตรี ครั้งที่  45/2564 และการประชุมการพัฒนาเศรษฐกิจและสังคม กลุ่มจังหวัดภาคใต้ฝั่งอันดามัน
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ร่วมประชุมคณะรัฐมนตรี ครั้งที่ 45/2564 และการประชุมการพัฒนาเศรษฐกิจและสังคม กลุ่มจังหวัดภาคใต้ฝั่งอันดามัน
รัฐมนตรีฯ สุริยะ ร่วมประชุมคณะรัฐมนตรี ครั้งที่ 45/2564 และการประชุมการพัฒนาเศรษฐกิจและสังคม กลุ่มจังหวัดภาคใต้ฝั่งอันดามัน
วันนี้ (16 พฤศจิกายน 2564) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ร่วมประชุมคณะรัฐมนตรี ครั้งที่ 45/2564 และการประชุมการพัฒนาเศรษฐกิจและสังคม กลุ่มจังหวัดภาคใต้ฝั่งอันดามัน(กระบี่ ตรัง พังงา ภูเก็ต ระนอง และสตูล) โดยมีพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธาน ณ โรงแรมโซฟิเทล กระบี่ โภคีธรา กอล์ฟ แอนด์ สปา รีสอร์ท จังหวัดกระบี่
วันอังคารที่ 10 พฤษภาคม 2565
“ชัยวุฒิ” เปิดการประชุมคณะทำงานเอเปคด้านไอซีที ครั้งที่ 64
“ชัยวุฒิ” เปิดการประชุมคณะทำงานเอเปคด้านไอซีที ครั้งที่ 64
“ชัยวุฒิ” รมว.ดีอีเอส เปิดการประชุมคณะทำงานเอเปคด้านโทรคมนาคมและสารสนเทศ ครั้งที่ 64 (APEC TELWG 64) เผยเป็นเวทีสำคัญหนุนการขับเคลื่อนการพัฒนาร่วมกันของประเทศสมาชิก ชูหัวข้อประชุมกลุ่มกำกับ 3 กลุ่ม ได้แก่ การค้าเสรี การพัฒนาไอซีที และความมั่นคงปลอดภัยไซเบอร์
วันนี้ (10 พ.ค. 65) นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เป็นประธานกล่าวเปิดการประชุม The 64th APEC Telecommunications and Information Working Group (APEC TELWG 64) โดยมีนางสาวอัจฉรินทร์ พัฒนพันธ์ชัย ปลัดกระทรวงดิจิทัลฯ และผู้บริหารกระทรวงฯ เข้าร่วมด้วย ซึ่งการประชุมนี้ ประเทศไทยมีกำหนดเป็นเจ้าภาพจัดการประชุมคณะทำงานเอเปคด้านโทรคมนาคมและสารสนเทศ ครั้งที่ 64 และการประชุมที่เกี่ยวข้อง ระหว่างวันที่ 9-14 พ.ค. 65 โดยจะประกอบด้วยการประชุม และกิจกรรมเสวนา ดังนี้
การประชุมกลุ่มกำกับ 3 กลุ่ม ได้แก่ 1.การประชุมกลุ่มกำกับด้านการเปิดการค้าเสรี (LSG) 2.การประชุมกลุ่มกำกับด้านการพัฒนาไอซีที (DSG) และ 3.การประชุมกลุ่มกำกับด้านความมั่นคงปลอดภัยไซเบอร์ (SPSG)
ร่วมด้วยกิจกรรมการเสวนา Roundtable 3 กิจกรรม ได้แก่ 1.กิจกรรมเสวนา ICT Roundtable for TEL64 หัวข้อ อนาคตกำลังคนดิจิทัลยุค Next Normal (Toward the Next Normal : the Future of Digital Manpower) 2.กิจกรรมเสวนา Regulatory Roundtable (LSG) for TEL64 หัวข้อ แลกเปลี่ยนประสบการณ์เทคโนโลยีใหม่ด้านโทรคมนาคม ปลดล็อกอนาคตสังคมดิจิทัล (Sharing the Emerging Telecommunication Technology Experiences to Unlock the Future of Digital Society) และ 3.กิจกรรมเสวนา Industry Roundtable for TEL64 หัวข้อ ความเชื่อมั่นและความปลอดภัยไซเบอร์หนุนความมั่งคั่งเศรษฐกิจดิจิทัลเอเปค (Enhancing Trust and Security for APEC Digital Economy Prosperity)
“การประชุม APEC TELWG 64 จะเป็นเวทีสำคัญ สำหรับการประชุมความร่วมมือด้านโทรคมนาคมและสารสนเทศระหว่างสมาชิกเขตเศรษฐกิจเอเปค เพื่อหารือและนำเสนอผลการดำเนินงานภายใต้กรอบการดำเนินงาน เพื่อขับเคลื่อนการพัฒนาโทรคมนาคมและสารสนเทศร่วมกัน” นายชัยวุฒิกล่าว
********************
วันอังคารที่ 26 เมษายน 2565
สธ.รับเรื่อง พร้อมดูแลติดตามความคืบหน้าบรรจุข้าราชการโควิดรอบ 2 และการปรับสายงานกรณีพิเศษอย่างดีที่สุด
รองนายกรัฐมนตรีและรัฐมนตรีว่าการกระทรวงสาธารณสุข มอบทีมรับเรื่องจากกลุ่มเจ้าพนักงานสาธารณสุข 11 สายงาน ติดตามความคืบหน้าการปรับสายงานกรณีพิเศษ จากประเภททั่วไปเป็นประเภทวิชาการ หลังส่งเรื่องไปยัง ก.พ.แล้ว
วันนี้ (26 เมษายน 2565) นางสาวเรวดี รัศมิทัต ที่ปรึกษารัฐมนตรีว่าการกระทรวงสาธารณสุข และ นพ.รุ่งเรือง กิจผาติ หัวหน้าที่ปรึกษาระดับกระทรวง และผู้อำนวยการศูนย์บริหารจัดการเรื่องราวร้องทุกข์ เป็นตัวแทนรับเรื่องจากกลุ่มเจ้าพนักงานสาธารณสุข 11 สายงาน ซึ่งเดินทางมาติดตามความคืบหน้าเรื่องการปรับตำแหน่งสายงาน
นพ.รุ่งเรืองกล่าวว่า กลุ่มเจ้าพนักงานสาธารณสุข 11 สายงานที่มีวุฒิปริญญาตรี ได้มาขอบคุณกระทรวงสาธารณสุขที่ผลักดันการบรรจุตำแหน่งข้าราชการกรณีโควิด 19 รอบ 2 รวมถึงการบรรจุหรือแต่งตั้งให้ดำรงตำแหน่งประเภทวิชาการ (เป็นกรณีพิเศษ) หรือการปรับสายงาน ซึ่งขณะนี้เรื่องได้ส่งไปยังสำนักงานคณะกรรมการข้าราชการพลเรือน (ก.พ.) แล้วประมาณ 3 เดือน จึงมาติดตามความคืบหน้าเรื่องการปรับตำแหน่งสายงานจากประเภททั่วไปเป็นประเภทวิชาการ ซึ่งจะช่วยให้มีความก้าวหน้าในสายงานมากขึ้นโดยขอให้ได้รับการปรับสายงานภายในปีนี้ อย่างไรก็ตาม เรื่องดังกล่าวอยู่ในอำนาจของ ก.พ. จึงต้องรอดูหลักเกณฑ์และระเบียบจากทาง ก.พ.ก่อน
"นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข มีนโยบายให้ความสำคัญในการดูแลบุคลากรทุกคนเป็นอย่างดี โดยเน้นย้ำการสร้างขวัญกำลังใจบุคลากรของกระทรวงสาธารณสุขทุกระดับ จึงได้สนับสนุนและผลักดันเรื่องดังกล่าว และได้กำชับให้มีการติดตามเรื่องนี้อย่างใกล้ชิด เนื่องจากเข้าใจดีว่าบุคลากรสาธารณสุขทำงานหนักมาก โดยเฉพาะการต่อสู้กับโรคโควิด 19 ในช่วง 2 ปีที่ผ่านมา โดยการขับเคลื่อนในเรื่องนี้อยู่บนหลักการที่เป็นไปได้ และจะพยายามทำอย่างดีที่สุด" นพ.รุ่งเรืองกล่าว
สำหรับเจ้าพนักงานสาธารณสุข 11 สายงาน มีประมาณ 1 หมื่นกว่าคน ประกอบด้วย จพ.สาธารณสุข, จพ.ทันตสาธารณสุข, จพ.พนักงานเภสัชกรรม, จพ.เวชสถิติ, จพ.วิทยาศาสตร์การแพทย์, จพ.เวชกิจฉุกเฉิน, จพ.โสตทัศนศึกษา, จพ.เวชกรรมฟื้นฟู, จพ.ธุรการ, จพ.การเงินและบัญชี และ จพ.พัสดุ
*********************************************** 26 เมษาน 2565
วันอังคารที่ 2 พฤศจิกายน 2564
กรมสุขภาพจิต ใช้หลัก 3As โน้มน้าวใจประชาชนให้เข้ารับวัคซีนโควิด 19
กรมสุขภาพจิต ห่วงประชาชนที่ลังเลฉีดวัคซีนโควิด 19 หากติดเชื้อเสี่ยงป่วยหนักและเสียชีวิต ส่งบุคลากรด้านสุขภาพจิตร่วมดูแล ใช้หลัก 3As โน้มน้าวใจประชาชนให้เชื่อมั่นในวัคซีน
กรมสุขภาพจิต ห่วงประชาชนที่ลังเลฉีดวัคซีนโควิด 19 หากติดเชื้อเสี่ยงป่วยหนักและเสียชีวิต ส่งบุคลากรด้านสุขภาพจิตร่วมดูแล ใช้หลัก 3As โน้มน้าวใจประชาชนให้เชื่อมั่นในวัคซีน
แพทย์หญิงอัมพร เบญจพลพิทักษ์ อธิบดีกรมสุขภาพจิต กล่าวว่า ในปัจจุบัน ประเทศไทยมีวัคซีนโควิด 19 อย่างเพียงพอ พร้อมรับกับการเปิดประเทศและคลายล็อคดาวน์ โดยกลุ่มเป้าหมายที่สำคัญที่ควรได้รับวัคซีน คือกลุ่มเสี่ยง 608 ผู้สูงอายุ 60 ปี ผู้ป่วย 7 กลุ่มโรคเรื้อรังอายุ 12 ปีขึ้นไป และหญิงตั้งครรภ์อายุครรภ์ 12 สัปดาห์ขึ้นไปเพื่อป้องกันการเจ็บป่วยรุนแรง ลดความเสี่ยงการเสียชีวิต อย่างไรก็ตาม ยังมีบางคนที่ลังเล ไม่ยอมที่จะรับวัคซีน เรียกว่าVaccine Hesitancy ซึ่งเป็นปัญหาสำคัญที่องค์การอนามัยโลก (WHO) ระบุว่า เป็น 1 ใน 10 ภัยคุกคามระดับโลกทางสาธารณสุข โดยปัจจัยสำคัญที่ส่งผลต่อความลังเลในการรับวัคซีนมี 3 ข้อ คือ 1.ความไม่มั่นใจต่อวัคซีน ทั้งเรื่องคุณภาพ ผลข้างเคียง 2.ความชะล่าใจ เชื่อว่า วัคซีนไม่ได้ช่วยป้องกันโรคหรือไม่มีความจำเป็น และ3.ความไม่สะดวก เช่น ช่องทางในการรับวัคซีนที่ยุ่งยาก
แพทย์หญิงอัมพร กล่าวต่อไปว่า แนวทางการจัดการเพื่อให้ประชาชนยอมรับวัคซีนในกลุ่มที่มีความลังเล ต้องใช้การสัมภาษณ์เพื่อสร้างแรงจูงใจโดยใช้หลัก 3As: Ask Affirm Advice 1.ถามเป็น ใช้คำถามปลายเปิดว่ารู้สึกกังวลหรือเป็นห่วงเรื่องอะไร 2.ชมเป็น นำคำตอบมาชื่นชม เช่น การเป็นห่วงสุขภาพนั้นเป็นเรื่องที่ดี 3.แนะเป็น ให้คำแนะนำตรงกับสิ่งที่เป็นห่วง เช่น กลัวอาการข้างเคียงรุนแรง ก็แนะว่า มีการดูแลหลังฉีดวัคซีน และผู้ได้รับวัคซีนส่วนใหญ่พบอาการเพียงเล็กน้อยเท่านั้น เมื่อความลังเลใจลดลงแล้ว ควรรีบให้วัคซีนโดยเร็วที่สุด แต่สำหรับกลุ่มที่มีการปฏิเสธอย่างสิ้นเชิง ให้พยายามสอบถามและรับฟังข้อมูล จากนั้นอาจส่งบุคลากรด้านสุขภาพจิตเข้าไปให้ความช่วยเหลือ
“กรมสุขภาพจิต มีความห่วงใยอยากให้ประชาชนได้รับวัคซีนโควิด 19 จึงได้เสนอต่อกระทรวงสาธารณสุข เร่งให้บริการวัคซีน เน้นกลุ่มเป้าหมายที่ยังไม่ได้รับวัคซีนในพื้นที่Sand Box เปิดประเทศ โดยให้สำนักงานสาธารณสุขจังหวัดหรือ สสจ. ค้นหากลุ่มเป้าหมายเพื่อดำเนินการ พร้อมกับส่งบุคลากรด้านสุขภาพจิตร่วมดูแลใช้หลักการให้คำปรึกษา กลไกเชิงสังคม ร่วมกับ Vaccine เชิงรุก ให้ทุกคนได้รับวัคซีนอย่างทั่วถึง หากมีข้อสงสัยสามารถปรึกษาสายด่วนสุขภาพจิต 1323” แพทย์หญิงอัมพรกล่าว
*********************************** 2 พฤศจิกายน 2564
วันอังคารที่ 15 กุมภาพันธ์ 2565
รัฐมนตรีว่าการกระทรวงยุติธรรม นั่งหัวโต๊ะถกคณะทำงานร่างกฎหมายนิรโทษกรรมให้ชาวบ้านคดีความเสียหายจากนโยบายรัฐ
รัฐมนตรีว่าการกระทรวงยุติธรรม นั่งหัวโต๊ะถกคณะทำงานร่างกฎหมายนิรโทษกรรมให้ชาวบ้านคดีความเสียหายจากนโยบายรัฐ เร่งเขียนให้เร็วรายงานความคืบหน้าทุก 2 สัปดาห์ ทำแบบกว้างหวังช่วยประชาชนกว่า 80,000 ราย
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ตนได้เป็นประธานการประชุมคณะทำงานร่างกฎหมายว่าด้วยการนิรโทษกรรมแก่ราษฎรซึ่งได้รับความเสียหายจากนโยบายของรัฐ โดยมีนายประสาน หวังรัตนปราณี ผู้ช่วยรมต.ประจำสำนักนายกรัฐมนตรี นายวัลลภ นาคบัว รองปลัดกระทรวงยุติธรรม ผู้แทนขบวนการประชาชนเพื่อสังคมที่เป็นธรรม และคณะทำงานส่วนต่างๆ ร่วมประชุม ซึ่งการประชุมครั้งนี้ถือเป็นครั้งแรก อาจจะช้าไป แต่เราจะเร่งทำให้ทันเวลาช่วยเหลือผู้คนที่ลำบาก เพื่อประโยชน์ของส่วนรวม โดยที่ประชุมได้นำคดีที่เกี่ยวกับทรัพยากรธรรมชาติและสิ่งแวดล้อมเข้าสู่การพิจารณา 28 กรณี ส่วนใหญ่จะเป็นเรื่องของการบุกรุกป่า โดยมีเรื่องที่อยู่ในชั้นพนักงานสอบสวน 3 เรื่อง ชั้นอัยการ 4 เรื่อง อยู่ระหว่างการพิจารณาของศาล 7 เรื่อง ศาลพิจารณาสิ้นสุดแล้ว 10 เรื่อง อยู่ระหว่างบังคับคดี 3 เรื่อง และงดบังคับคดี 1 เรื่อง
นายสมศักดิ์ กล่าวว่า ที่ประชุมได้มีมติให้ร่างกฎหมายนิรโทษกรรมให้กับคดีเหล่านี้ในแบบกว้าง เพราะจะสามารถช่วยคนได้มากถึง 80,000 ราย เพราะไหนๆเราจะทำกฎหมายแล้วต้องเปิดกว้างเพื่อช่วยเหลือประชาชนทั้งประเทศ ซึ่งที่ผ่านมาเคยมีการทำ พ.ร.บ.นิรโทษกรรมมาแล้ว 19 ฉบับ โดยจะนำข้อเสนอของภาคประชาชนมาพิจารณาประกอบไปด้วย เพื่อให้เกิดความครอบคลุมและรอบคอบมากที่สุดเพราะเป็นเรื่องที่เกี่ยวโยงกับกฎหมายหลายฉบับ โดยในระหว่างร่างกฎหมายนั้นเราต้องหาวิธีการช่วยเหลือประชาชนและชะลอการดำเนินคดีด้วย และตนได้ขอให้ที่ประชุมเร่งเขียนกฎหมายให้เร็วที่สุด และให้รายงานความคืบหน้าทุก 2 สัปดาห์ หากมีปัญหาตรงจุดใดจะได้หาทางแก้ไข
วันพุธที่ 26 มกราคม 2565
การรถไฟแห่งประเทศไทย เปิดไทม์ไลน์ซ่อมถนนกำแพงเพชร 6
พร้อมเปิดให้บริการได้ภายในเดือนมีนาคมนี้
การรถไฟแห่งประเทศไทย (รฟท.) กระทรวงคมนาคม แจ้งความคืบหน้าในการดำเนินการแก้ไขปรับปรุงและการพิจารณารูปแบบการจัดการจราจรในช่วงปรับปรุงซ่อมแซมถนนกำแพงเพชร 6 เลียบทางรถไฟช่วงดอนเมือง - หลักสี่ โดยได้มีการประชุมหารือร่วมกับสำนักงานเขตดอนเมือง สน.ดอนเมือง เห็นควรให้มีการจัดทำป้ายเตือน ป้ายปิดเพื่อเบี่ยงเส้นทางจราจร รวมทั้งติดตั้งไฟฟ้าแสงสว่างให้เพียงพอ โดยเฉพาะบริเวณจุดกลับรถบริเวณ AOT กับถนนเชิดวุฒากาศ ที่อาจส่งผลกระทบต่อการสัญจรของประชาชน เร่งให้มีการจัดทำป้ายประชาสัมพันธ์ให้ประชาชนรับทราบล่วงหน้า เนื่องจากถนนดังกล่าวมีปริมาณการจราจรค่อนข้างมากในช่วงเช้าและเย็น
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย กล่าวว่า รฟท. ได้รับการยืนยันจาก บมจ. อิตาเลียนไทย ซึ่งเป็นผู้รับผิดชอบก่อสร้างโครงการระบบรถไฟชานเมืองสายสีแดง (ช่วงบางซื่อ - รังสิต) จะสามารถดำเนินการเข้าพื้นที่เพื่อปรับปรุงและปิดเส้นทางการจราจรบางส่วนในจุดที่ 1 ได้ในวันที่ 1 กุมภาพันธ์ 2565 นี้ โดยในวันที่ 25 มกราคมที่ผ่านมา ได้เข้าสำรวจตำแหน่งเพื่อกำหนดขอบเขตที่จะทำการซ่อมแซมแก้ไขเรียบร้อยแล้ว ส่วน บมจ. อิตาเลียนไทย อยู่ระหว่างดำเนินงานเตรียมการประชาสัมพันธ์จัดทำป้ายเตือน ป้ายเบี่ยงเส้นทางตามมติของที่ประชุมที่ได้หารือร่วมกับรฟท. และสำนักงานเขตดอนเมือง สน.ดอนเมือง รวมทั้งจัดเตรียมอุปกรณ์ต่าง ๆ ก่อนเข้าดำเนินการ เพื่อความปลอดภัยของผู้สัญจรในระหว่างการก่อสร้าง
ทั้งนี้รฟท. ต้องขอภัยในความไม่สะดวกของพี่น้องประชาชนผู้ใช้รถใช้ถนนในเส้นทางดังกล่าว โดยจะดำเนินการดูแลให้การซ่อมแซมเป็นไปอย่างเรียบร้อย โดยคาดว่าจะสามารถดำเนินการแล้วเสร็จได้ครบทุกจุดภายใน 2 เดือน โดยมีรายละเอียด ดังนี้
จุดที่ 1 จากบริเวณช่วงสะพานรถยนต์ กม.22+642 จนถึงแยก กม.23+800 ระยะทาง 1.158 กม. มี 4 ช่องจราจร ปิดซ่อมแซมครั้งละ 2 ช่องจราจร ใช้ระยะเวลาซ่อมบำรุง 30 วัน ตั้งแต่วันที่ 1 ก.พ. - 2 มี.ค. 65 โดยจะทำการรื้อผิวแอสฟัลต์ (Asphalt) ออก และทำการปรับชั้นทางตลอดแนวให้เรียบเสมอกันก่อนจะคืนผิว แอสฟัลติก (Asphaltic) เพื่อให้สภาพถนนเรียบและสัญจรได้อย่างปลอดภัย
จุดที่ 2 จากบริเวณช่วง สน.ดอนเมืองจนถึงแยกนายใช้ ระยะทาง 1 กม. มี 4 ช่องจราจร ใช้ระยะเวลาซ่อมบำรุง 7 วัน ตั้งแต่วันที่ 3 - 9 มี.ค. 65 จะซ่อมแซมผิวจราจรตามช่องจราจรเฉพาะจุดที่ปูดนูน เป็นลูกคลื่นให้เรียบและเปิดผิวจราจร แอสฟัลต์ (Asphalt) และช่องจราจรที่ติดกับเกาะกลางแบริเออร์ที่มีผิวจราจรทรุดตัว ฝั่งสน.ดอนเมือง ทำการปรับชั้นทางตลอดแนวเกาะกลาง
จุดที่ 3 บริเวณใต้สถานีดอนเมืองตลอดแนว ระยะทาง 800 เมตร มี 4 ช่องจราจร ใช้ระยะเวลาซ่อมบำรุง 7 วัน ตั้งแต่วันที่ 10 - 16 มี.ค. 65 จะซ่อมแซมผิวจราจรตามช่องจราจรเฉพาะจุดที่ปูดนูนและเป็นลูกคลื่น ให้เรียบตลอดแนวและเปิดผิวจราจร แอสฟัลต์ (Asphalt) ด้านที่ติดกับเกาะกลางฝั่งสน.ดอนเมือง เพื่อทำการปรับชั้นทางตลอดแนวเกาะกลาง
จุดที่ 4 จากสถานีการเคหะถึงหน้าสำนักงานเขตดอนเมือง ระยะทาง 1.5 กม. มี 4 ช่องจราจร ใช้ระยะเวลาซ่อมบำรุง 10 วัน ตั้งแต่วันที่ 17 - 26 มี.ค. 65 จะซ่อมแซมผิวจราจรตามช่องจราจรตลอดแนว
วันพุธที่ 20 เมษายน 2565
ชวนเที่ยวงาน ใต้ร่มพระบารมี 240 ปี กรุงรัตนโกสินทร์
วันพุธที่ 20 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลชวนเที่ยวงาน “ใต้ร่มพระบารมี 240 ปี กรุงรัตนโกสินทร์” ในโอกาสครบรอบ 240 ปี การสถาปนากรุงรัตนโกสินทร์เป็นราชธานี และเพื่อน้อมรำลึกในพระมหากรุณาธิคุณพระบรมราชจักรีวงศ์ที่ทรงคุณูปการทำนุบำรุงบ้านเมืองให้มีความเจริญรุ่งเรือง ผาสุก และมั่นคงสืบมาถึงปัจจุบัน โดยมีกิจกรรมในพื้นที่รอบเกาะรัตนโกสินทร์ เช่น ย้อนวันวาน ยลงานวัง ณ พิพิธภัณฑสถานแห่งชาติ พระนคร และโรงละครแห่งชาติ เรียนรู้ความรุ่งเรืองของแผ่นดิน ณ นิทรรศน์รัตนโกสินทร์ เที่ยวงานวัด ท่องวิถีถิ่นชุมชน ณ วัดประยุรวงศาวาสวรวิหาร ชวนย้อนวันวาน ชมมหรสพสมโภช ณ โรงมหรสพหลวงศาลาเฉลิมกรุง โดยมีรถรางและรถโดยสารสาธารณะให้บริการรับส่งแต่ละจุดฟรี ผู้สนใจเที่ยวชมได้ตั้งแต่วันนี้ (20เม.ย.65) – 24 เม.ย.2565
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 28 ตุลาคม 2564
บอร์ด สมอ. เคาะแผนทำมาตรฐานปี 65 พร้อมเห็นชอบมาตรฐานระบบเตือนภัย ป้องกันการโจรกรรม
บอร์ด สมอ. เคาะแผนจัดทำมาตรฐาน ปี’65 ทั้งเอสเคิร์ฟ (S-curve) นิวเอสเคิร์ฟ (New S-curve) พร้อมเห็นชอบมาตรฐานระบบเตือนภัย เตรียมล้อมคอกป้องกันการโจรกรรม
บอร์ด สมอ. เคาะแผนทำมาตรฐานปี 65 พร้อมเห็นชอบมาตรฐานระบบเตือนภัย ป้องกันการโจรกรรม
บอร์ด สมอ. เคาะแผนจัดทำมาตรฐาน ปี’65 ทั้งเอสเคิร์ฟ (S-curve) นิวเอสเคิร์ฟ (New S-curve) พร้อมเห็นชอบมาตรฐานระบบเตือนภัย เตรียมล้อมคอกป้องกันการโจรกรรม
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรมดำเนินงานตามแผนยุทธศาสตร์ชาติ 20 ปี ด้านการสร้างความสามารถในการแข่งขันโดยการยกระดับโครงสร้างพื้นฐานด้านคุณภาพของภาคอุตสาหกรรม เพื่อขับเคลื่อนเศรษฐกิจประเทศให้มีขีดความสามารถในการแข่งขันสูงขึ้น โดยมีแผนแม่บทการกำหนดมาตรฐานระยะ 5 ปี (พ.ศ.2565-2569) เป็นกลไกสำคัญเพื่อให้บรรลุเป้าหมายของยุทธศาสตร์ชาติ ซึ่งตนได้สั่งการให้สำนักงานมาตรฐานผลิตภัณฑ์อุตสาหกรรม (สมอ.) จัดทำมาตรฐานให้สอดคล้องกับความต้องการและความคาดหวังของ ทุกภาคส่วน ทั้งภาคอุตสาหกรรม ภาครัฐ และประชาชน ซึ่งเป็นไปตามนโยบายรัฐบาล เพื่อให้สามารถนำไปใช้ให้เกิดประโยชน์สูงสุด ตลอดจนเสริมสร้างขีดความสามารถในการแข่งขันให้กับภาคอุตสาหกรรม และคุ้มครองผู้บริโภคให้ปลอดภัยจากการใช้สินค้า
นายจุลพงษ์ ทวีศรี รองปลัดกระทรวงอุตสาหกรรม ในฐานะประธานคณะกรรมการมาตรฐานผลิตภัณฑ์อุตสาหกรรม (กมอ.) เปิดเผยภายหลังการประชุมบอร์ด สมอ. เมื่อวันที่ 19 ตุลาคม 2564 ที่ผ่านมาว่า บอร์ดได้มีมติเห็นชอบรายชื่อเพื่อจัดทำมาตรฐานในปีงบประมาณ 2565 จำนวน 596 เรื่อง โดยมีแผนตามที่ได้รับการจัดสรรงบประมาณจำนวน 240 เรื่อง ครอบคลุมมาตรฐานกลุ่มเอสเคิร์ฟ นิวเอสเคิร์ฟ กลุ่มอุตสาหกรรมอื่นๆ มาตรฐานตามนโยบาย และมาตรฐานเพื่อส่งเสริมผู้ประกอบการ นอกจากนี้ ยังเห็นชอบมาตรฐานระบบเตือนภัย และมาตรฐานสินค้าอื่นๆ รวม 58 มาตรฐาน รวมทั้งให้ สมอ. ควบคุมคาร์บอนไดร์ออกไซด์ทางการแพทย์ เป็นสินค้าควบคุมอีกด้วย
ด้านนายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม (สมอ.) กล่าวเพิ่มเติมว่า มาตรฐานระบบเตือนภัยตรวจจับการบุกรุกและการโจรกรรม เป็นมาตรฐานที่ สมอ. ได้ประกาศใช้ครั้งแรกเมื่อปี 2541 ซึ่งปัจจุบันความก้าวหน้าทางเทคโนโลยีเปลี่ยนแปลงไปค่อนข้างมาก ประกอบกับสถานการณ์การแพร่ระบาดของโควิด-19 ส่งผลกระทบต่อประชาชนเป็นวงกว้าง สถิติการโจรกรรมและอาชญากรรมเพิ่มสูงขึ้นอย่างต่อเนื่อง ทำให้ประชาชนหันมานิยมติดตั้งอุปกรณ์ระบบเตือนภัยในที่พักอาศัยและอาคารสถานที่ต่างๆ กันมากขึ้น สมอ. จึงได้นำมาทบทวนเพื่อแก้ไขปรับปรุงให้มีความทันสมัยสอดคล้องกับเทคโนโลยีการผลิตในปัจจุบัน โดยคาดว่าจะประกาศใช้มาตรฐานดังกล่าวภายในต้นปี 2565
“การประชุมบอร์ด สมอ. ครั้งนี้ นอกจากจะเห็นชอบให้ สมอ. จัดทำมาตรฐานระบบเตือนภัยตรวจจับการบุกรุกและการโจรกรรมที่ติดตั้งในอาคาร จำนวน 6 เรื่องแล้ว ยังได้เห็นชอบให้จัดทำมาตรฐานเพิ่มเติมอีก 52 เรื่อง อาทิ มาตรฐานระบบกักเก็บพลังงานสำหรับรถจักรยานยนต์ไฟฟ้า เครื่องบำบัดโรคระบบทางเดินหายใจ มอนิเตอร์ระบบอากาศหายใจ เครื่องวัดปริมาณออกซิเจนในเลือด ยานยนต์ที่ติดตั้งระบบห้ามล้อฉุกเฉินขั้นสูง ยานยนต์ที่ติดตั้งระบบโทรศัพท์ฉุกเฉินเมื่อเกิดอุบัติเหตุ แหวนยางสำหรับท่อน้ำ สิ่งทอที่ใช้ตกแต่งภายในรถโดยสาร เอทานอลใช้ในทางเภสัชกรรม และเจลแอลกอฮอล์ล้างมือ เป็นต้น” เลขาธิการ สมอ. กล่าวทิ้งท้าย
วันศุกร์ที่ 20 สิงหาคม 2564
กระทรวงแรงงาน เผยผลสำรวจความต้องการแรงงานต่างด้าว พบยังต้องการแรงงานกว่า 4 แสนคน
รมว.แรงงาน สั่งสำรวจความต้องการแรงงานต่างด้าวจากนายจ้าง/สถานประกอบการ พบต้องการแรงงาน 424,703 คน เตรียมนำเข้า MoU หลังโควิดคลี่คลาย
นายสุชาติ ชมกลิ่น รัฐมนตรีว่าการกระทรวงแรงงาน กล่าวว่า จากสถานการณ์การแพร่ระบาดของโรคโควิด -19 ที่มีแนวโน้มว่าจะอยู่ต่อเนื่องไปอีกช่วงระยะหนึ่ง รัฐบาลภายใต้การนำของ พล.อ. ประยุทธ์ จันทร์โอชา นายกรัฐมนตรี และพล.อ. ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน มีมาตราการดำเนินการทั้งในส่วนของการยับยั้งการแพร่ระบาดของโรคโควิด – 19 และการบริหารจัดการแรงานต่างด้าวที่ยังคงอยู่ในประเทศ โดยการสำรวจความต้องการจ้างแรงงานต่างด้าว ภายใต้สถานการณ์การแพร่ระบาดระลอกใหม่ ของนายจ้าง/สถานประกอบการ
เพื่อทราบจำนวน ประเภทกิจการที่นายจ้างมีความต้องการ เพื่อเป็นข้อมูลในการแก้ไขปัญหาขาดแคลนแรงงาน และเตรียมการเพื่อนำคนต่างด้าวเข้ามาทำงานตาม MoU เมื่อทั้ง 3 ประเทศ และประเทศไทยมีความพร้อมหรือสถานการณ์โควิด -19 คลี่คลาย
“จากผลการสำรวจเดือนพฤษภาคม 2564 พบว่านายจ้าง/สถานประกอบการ มีความต้องการจ้างแรงงานต่างด้าว จำนวน 424,703 คน แบ่งเป็น สัญชาติเมียนมา 256,029 คน สัญชาติกัมพูชา130,138 คน และสัญชาติลาว 38,536 คน ประเภทกิจการที่มีความต้องการจ้างแรงงานต่างด้าวมากที่สุด 5 อันดับแรก คือ เกษตรและปศุสัตว์ ก่อสร้าง การให้บริการต่างๆ ต่อเนื่องการเกษตร และผลิตหรือจำหน่ายเสื้อผ้าสำเร็จรูป โดยจังหวัดที่มีความต้องการจ้างแรงงานต่างต้าวมากที่สุด 5 อันดับแรก คือจังหวัดเชียงใหม่ กรุงเทพมหานคร จังหวัดจันทบุรี จังหวัดสมุทรสาคร และจังหวัดระยอง ตามลำดับ” รมว.แรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า แรงงานต่างด้าวเป็นปัจจัยการผลิตที่สำคัญในการดำเนินธุรกิจต่างๆ ของประเทศไทยทั้งในสถานการณ์ที่เป็นอยู่ และภายหลังสถานการณ์การระบาดของโรคโควิด – 19 คลี่คลาย ซึ่งตั้งแต่ต้นปี 2563 เป็นต้นมา เราจำเป็นต้องชะลอการนำแรงงานต่างด้าวเข้ามาทำงานในประเทศตาม MoU และดำเนินการให้แรงงานต่างด้าวที่อยู่ในประเทศไทย สามารถอยู่และทำงานได้ต่อไปตามแนวทางการบริหารจัดการแรงงาน 3 สัญชาติ ภายใต้สถานการณ์การแพร่ระบาดของโรคโควิด-19 เพื่อแก้ไขปัญหาการขาดแคลนแรงงานของสถานประกอบการ และสนับสนุนมาตรการป้องกันการแพร่ระบาด โดยให้ความสำคัญกับสุขภาพและชีวิตของประชาชนในประเทศเป็นอันดับแรก
อย่างไรก็ดี กรมการจัดหางานได้สำรวจความต้องการแรงงานต่างด้าวเพื่อเป็นข้อมูลและเตรียมความพร้อม ซึ่งขณะนี้อยู่ระหว่างหารือกับกระทรวงสาธารณสุข กระทรวงมหาดไทย และหน่วยงานที่เกี่ยวข้อง เพื่อกำหนดแนวทางที่เหมาะสมที่จะนำคนต่างด้าวกลุ่ม Unskilled Labour เข้ามาทำงานตาม MoU ต่อไป ในส่วนของแรงงานฝีมือ (Skilled Labour) ปัจจุบันได้มีการพิจารณาอนุญาตให้ทำงาน โดยที่นายจ้าง/สถานประกอบการ และคนต่างด้าว จะต้องปฏิบัติตามคำสั่งศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) อย่างเคร่งครัด
วันอังคารที่ 26 เมษายน 2565
​ โฆษกรัฐบาลเผย นายกฯ พอใจ ส่งออกมะม่วงไทยอันดับที่ 2 ในอาเซียน และอันดับ 7 ของโลก เร่งขยาย FTA ส่งออกเพิ่มเติม ส่งเสริมพันธุ์ผลไม้ไทยให้เป็นที่นิยมในตลาดโลก
​
โฆษกรัฐบาลเผย นายกฯ พอใจ ส่งออกมะม่วงไทยอันดับที่ 2 ในอาเซียน และอันดับ 7 ของโลก เร่งขยาย FTA ส่งออกเพิ่มเติม ส่งเสริมพันธุ์ผลไม้ไทยให้เป็นที่นิยมในตลาดโลก
วันนี้ (26 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจมูลค่าการส่งออกมะม่วงสดของไทย ซึ่งปัจจุบันขยายตัวเพิ่มขึ้นถึงร้อยละ 15 ในช่วง 2 เดือนแรกของปี 2565 โดยไทยถือเป็นผู้ส่งออกมะม่วงเป็นอันดับที่ 2 ในอาเซียน และเป็นอันดับ 7 ของโลก สะท้อนความนิยมของผลไม้ไทยซึ่งมีศักยภาพในตลาดโลก พร้อมสนับสนุนการขยายช่องทางทางการค้าเพิ่มเติมผ่านการเจรจาการค้าเสรี และข้อตกลงทางการค้าเสรี FTA ทั้งนี้ในปี 2564 ไทยส่งออกมะม่วงสดมูลค่ารวม 95 ล้านเหรียญสหรัฐ ซึ่งขยายตัวกว่า 52% จากปี 2563 ต่อเนื่องจนในช่วง 2 เดือนแรกของปี 2565 ไทยส่งออกมะม่วงสดมูลค่ารวม 11 ล้านเหรียญสหรัฐ ขยายตัวมากถึง 15% จากช่วงเดียวกันของปี 2564 โดยจากข้อมูลของกรมเจรจาการค้าระหว่างประเทศ กระทรวงพาณิชย์ ระบุว่า มะม่วงไทยได้รับความนิยมเป็นอย่างมากในตลาดต่างประเทศ เนื่องจากเป็นผลไม้ที่ให้ผลผลิตตลอดทั้งปี สามารถเก็บเกี่ยวได้โดยไม่ต้องรอฤดูกาล อีกทั้งยังมีคุณภาพดี รสชาติอร่อย หอมหวาน มีพันธุ์มะม่วงที่หลากหลาย อาทิ มะม่วงน้ำดอกไม้ เขียวเสวย มหาชนก และโชคอนันต์ โดยเฉพาะตลาดคู่เจรจา FTA ของไทยทั้ง 15 ประเทศที่มีมูลค่าการส่งออกสัดส่วนสูงถึง 98% ของการส่งออกมะม่วงสดทั้งหมด ได้แก่ อาเซียน 7 ประเทศ (อินโดนีเซีย ฟิลิปปินส์ สิงคโปร์ บรูไน เวียดนาม เมียนมา และมาเลเซีย) จีน ญี่ปุ่น เกาหลีใต้ ออสเตรเลีย นิวซีแลนด์ อินเดีย ชิลี เปรู และฮ่องกง
นายธนกร กล่าวว่า นายกรัฐมนตรียังเน้นย้ำแนวทางในการทำงาน ให้การส่งออกมะม่วงมีความต่อเนื่องรองรับกับช่วงได้รับกระแสความนิยม และความต้องการทางตลาดในแต่ละประเทศ โดยได้สั่งการให้หน่วยงานที่เกี่ยวข้องเร่งดำเนินการ มอบหมายให้กระทรวงพาณิชย์พิจารณาขยายช่องทางการค้าและส่วนแบ่งทางการตลาดเพิ่มเติมในประเทศคู่เจรจา FTA รวมทั้งให้การสนับสนุน ส่งเสริมให้ผู้ประกอบการไทยพัฒนาเพิ่มเติมรูปแบบ ช่องทาง ของสินค้าในการส่งออก ทั้งในด้านการออกแบบ การแปรรูปสินค้าเพื่อให้สามารถเพิ่มมูลค่าและขยายกลุ่มเป้าหมายในตลาดต่างประเทศได้มากขึ้น ตลอดจนควบคุมมาตรฐานสินค้าและพัฒนาคุณภาพการผลิตให้อยู่ในเกณฑ์ที่กำหนด เช่น การรับรองตามมาตรฐาน GAP หรือการขึ้นทะเบียนตามมาตรฐานการปฏิบัติทางการเกษตรที่ดี เพื่อสร้างความเชื่อมั่นให้แก่ผู้บริโภคและเป็นยกระดับราคาผลผลิตให้แก่เกษตรกรและผู้ประกอบการ ซึ่งนายกรัฐมนตรีเชื่อมั่นว่าด้วยคุณภาพที่โดดเด่นเป็นเอกลักษณ์ของมะม่วงไทยจะเป็นอีกสินค้าเกษตรที่สามารถส่งออกได้ต่อเนื่องในระยะยาว รวมทั้งยังสามารถสร้างรายได้ให้แก่ภาคการเกษตรของไทยได้อย่างยั่งยืนอีกด้วย
วันพฤหัสบดีที่ 14 ตุลาคม 2564
สวทช. เผยต่อ รมว.อว. งานวิจัย “มณีแดง” อาจเป็นกุญแจสำคัญในการแก้ปัญหาสังคมผู้สูงวัยที่กำลังเป็นปัญหาในปัจจุบันและในอนาคต
สวทช. เผยต่อ รมว.อว. งานวิจัย “มณีแดง” อาจเป็นกุญแจสำคัญในการแก้ปัญหาสังคมผู้สูงวัยที่กำลังเป็นปัญหาในปัจจุบันและในอนาคต
(14 ตุลาคม 2564) สำนักงานพัฒนาวิทยาศาสตร์และเทคโนโลยีแห่งชาติ (สวทช.) นำโดย ดร.ณรงค์ ศิริเลิศวรกุล ผู้อำนวยการสำนักงานพัฒนาวิทยาศาสตร์และเทคโนโลยีแห่งชาติ พร้อมคณะนักวิจัย เข้าพบหารือกับ ศ. (พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) เรื่อง ความก้าวหน้าการต่อยอดยาย้อนวัย “มณีแดง” REjuvenating DNA by GEnomic stability Molecules (RED-GEMs) โดยมี ดร.พัชรินรุจา จันทโรนานนท์ ที่ปรึกษารัฐมนตรีว่าการกระทรวงการอุดมศึกษาฯ, ดร.ดนุช ตันเทอดทิตย์ กรรมการผู้ช่วยรัฐมนตรีประจำกระทรวงการอุดมศึกษาฯ เข้าร่วมประชุม ณ ห้องประชุมรัฐมนตรีชั้น 2 อาคารพระจอมเกล้า สป.อว
สำหรับการต่อยอดยาย้อนวัย “มณีแดง” REjuvenating DNA by GEnomic stability Molecules (RED-GEMs) สถานการณ์ของงานวิจัยในปัจจุบัน มณีแดงแบบ Molecular Scissors สามารถย้อนวัยหนูที่ชราแล้วให้กลับเป็นหนุ่มได้ เมื่อเปรียบเทียบกับงานวิจัยอื่น ๆ ในต่างประเทศ ผลการศึกษาของยาต่าง ๆ ในต่างประเทศไม่สามารถย้อนวัยได้สมบูรณ์เท่ามณีแดง ทฤษฎีใหม่ของการแก่ของ DNA ของคณะผู้วิจัย เห็นว่ามณีแดงมีศักยภาพที่จะใช้ทำอะไรได้บ้าง แต่การรักษาโรคในปัจจุบันบางส่วนยังไม่สามารถรักษาให้หายขาดได้ เช่น โรคสมองเสื่อม หัวใจวาย เป็นต้น
มณีแดงมีศักยภาพใช้ทำอะไรได้บ้าง
1. รักษาโรคที่มีกลไกมาจากเซลล์ เนื้อเยื่อ และอวัยวะเสื่อมสภาพที่พบในคนชราหรือชราเร็วจากโรคบางชนิด เช่น เบาหวาน โดยในปัจจุบันยังไม่สามารถรักษาให้หายขาดได้ เช่น สมองเสื่อม อัลไซเมอร์ หัวใจวาย ความดันโลหิตสูง เส้นเลือดแข็ง เสื่อมสมรรถภาพใน อวัยวะต่าง ๆ แผล เป็นต้น
2. รักษาโรคที่อวัยวะเสื่อมสภาพจากการทำลายจากสิ่งแวดล้อม เช่น ไฟไหม้ น้ำร้อนลวก ปอดพังจากบุหรี่ ตับสมองพังจากสุรา ไตพังจากสารพิษ เป็นต้น
3. เสริมสมรรถภาพของคนชราให้มีศักยภาพทางกาย รูปร่างหน้าตา เท่ากับคนหนุ่มสาว
4. อาจใช้ป้องกันและรักษามะเร็งได้ (โดยการแก้ไขความชราของเซลล์เม็ดเลือดขาวที่มีหน้าที่ทำลายเซลล์มะเร็ง และป้องกันมะเร็งจากการลดโอกาสเกิดการแตกทำลายของ DNA อันนำไปสู่การกลายพันธุ์ของยีน)
5. ใช้ชะลอการเสื่อมของร่างกายในเด็กที่มีความผิดปกติของยีนซ่อมแซมดีเอ็นเอ
6. ใช้เสริมความงาม
7. ใช้เพิ่มผลิตผลทางการเกษตร
8. ใช้ป้องกันความพิการแต่กำเนิด
งานวิจัยหลังจากนี้ ได้แก่ การปรับโครงสร้างมณีแดงและวิธีการให้ยาที่เหมาะสม เช่น ทดสอบการให้ทางการสูดดม หรือการฉีดเข้าเส้น, ทดสอบมณีแดงในลิงเพื่อดูผลระยะยาว และทดสอบด้วยการใช้รักษาโรคที่อวัยวะเสื่อมสภาพที่พบในคนชราในหนูทดลอง ในสัตว์ใหญ่ และในคน (ที่ป่วยในระยะท้าย ๆ) เป็นต้น
อย่างไรก็ตาม ความสำเร็จของการทดลองนี้มีผลที่ดีเหนือความคาดหมาย ทำให้คณะผู้วิจัยมีความคาดหวังว่าควรจะขยายโครงการ ศึกษาไปทำการทดสอบในลิง ในสัตว์ใหญ่ และในคน รวมทั้งการทดสอบแก้ไขความชราในอิมมูนเซลล์ เพื่อรักษามะเร็งอีกด้วย เนื่องจากมณีแดงอาจสร้างรายได้ให้ประเทศไทยของเราในมูลค่ามหาศาลในรูปแบบต่าง ๆ กัน รัฐบาลอาจจะต้องวางแผนเพื่อให้เกิดรายได้จากองค์ความรู้ทางวิทยาศาสตร์เรื่องมณีแดงนี้ มณีแดงอาจเป็นกุญแจสำคัญในการแก้ปัญหาสังคมผู้สูงวัยที่กำลังเป็นปัญหาในปัจจุบันและเป็นปัญหาที่หนักหนาสาหัสในอนาคต การวางแผนที่ดีจะทำให้ประเทศไทยเป็นผู้นำในการแก้ปัญหานี้
วันอังคารที่ 14 กันยายน 2564
ชู “เศรษฐกิจสร้างสรรค์” ใช้ศิลปะ - วัฒนธรรมไทย สร้างการเติบโตทางเศรษฐกิจหลังโควิด-19
....
นายธนกร วังบุญคงชนะ โฆษกรัฐบาล เผยรัฐบาลตั้งเป้าผลักดันวัฒนธรรมไทยที่มีศักยภาพ 5F คือ Food (อาหาร) Film (ภาพยนตร์) Fashion (ผ้าไทยและการออกแบบ) Fighting (มวยไทย) และ Festival (เทศกาล ประเพณี) สร้างการเติบโตทางเศรษฐกิจหลังยุคโควิด-19
.
และส่งเสริมอุตสาหกรรมสร้างสรรค์ 15 สาขา ได้แก่ งานฝีมือและหัตถกรรม ดนตรี ศิลปะการแสดง ทัศนศิลป์ ภาพยนตร์ การแพร่ภาพและกระจายเสียง การพิมพ์ ซอฟต์แวร์ การโฆษณา การออกแบบ การให้บริการด้านสถาปัตยกรรม แฟชั่น อาหารไทย การแพทย์แผนไทย และการท่องเที่ยวเชิงวัฒนธรรม
.
อ่านเพิ่มเติมได้ที่https://www.thaigov.go.th/news/contents/details/45753
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 17 สิงหาคม 2564
Govt to implement measures to alleviate educational burden of students, parents, and teachers
Govt to implement measures to alleviate educational burden of students, parents, and teachers
August 16, 2021, at 0900hrs, at PMOC Room, Thai Khu Fah Building, Government House, Prime Minister and Defense Minister Gen. Prayut Chan-o-cha presided over thevirtualpress conferenceon “Standpoint on Educational Burden Alleviation” under the COVID-19 situation. Attendingthe press conferencefrom Ratchawallop Building, Ministry of Educationwere Minister of EducationTrinuch Thienthongand executives of theministry.Government Spokesperson Anucha Burapachaisri disclosed gist as follows:
Ministry of Education strives to relieve the burden of both students, parents, and teachers during the COVID-19 crisis,and has implemented 3 relief measures as follows:
1.Provision of 2,000-Baht subsidy to students of all affiliations(approx. 11 millionstudents) for the total budget of 22 billion Baht. The subsidy will be given on August 31 or by early September
2.Free internet for e-learning:Ministry of Digital Economy and Societywill providefreebroadband internet,worth 600 million Baht,for online learningto approx. 3.6 million students nationwide during August 15 - October 15, 2021(2 months).There are two options for free internet privilege: 1) internet package top-uptoamobile phone numberthestudent uses for online learning (eitherprepaidorpost-paid)plus additional 2GB of internet; and 2)home internet subsidy through deduction of 79 Baht/month (VAT excluded) from the monthlyinternetbill.
3.Reduction of workload for both teachers and students:The number of class reports and projects, as well as criteria for teacher performance assessment,are to be reducedto only necessary.Teachers and students are encouraged to take on otherformsof learning than online learning via computer or smartphone.
The Prime Minister instructed Ministry of Education, Ministry of Digital Economy and Society, and other concerned agencies tomake use of technology and digital indevelopingeducational models that are relevant with the New Normal. Teachers, students, and parents should be able tolearn together andsupport one anotherunder the active learningstrategy. He also thanked all concerned sectors and agencies to come up with measures to alleviate educational burden of students, parents, and teachers in the COVID-19 crisis.
วันจันทร์ที่ 18 กรกฎาคม 2565
ครม.ไฟเขียว! ให้ กนอ.ร่วมลงทุนเอกชนพัฒนาท่าเรือมาบตาพุด มูลค่าโครงการ 3.2 พันลบ. เพิ่มบริการขนย้ายตู้คอนเทนเนอร์
ครม.ไฟเขียว! ให้ กนอ.ร่วมลงทุนเอกชนพัฒนาท่าเรือมาบตาพุด มูลค่าโครงการ 3.2 พันลบ. เพิ่มบริการขนย้ายตู้คอนเทนเนอร์
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 18 กรกฎาคม 2565 ว่า ครม.อนุมัติให้การนิคมอุตสาหกรรมแห่งประเทศไทย (กนอ.) ดำเนินโครงการบริหารจัดการท่าเทียบเรือสาธารณะร่วมกับบริษัท ไทย คอนเน็คทิวิตี เทอมินอล จำกัด ตั้งอยู่ที่ท่าเรืออุตสาหกรรมมาบตาพุด จังหวัดระยอง เพื่อขนถ่ายสินค้าทั่วไป มูลค่าโครงการรวม 3,221 ล้านบาท ซึ่งสัมปทานเดิมของบริษัทจะสิ้นสุดในวันที่ 16 กันยายน 2565 โดยการทำสัญญาใหม่ในครั้งนี้เป็นการร่วมลงทุนระหว่างภาครัฐและเอกชน (PPP) เพื่อพัฒนาท่าเทียบเรืออเนกประสงค์จากเดิมที่ทางบริษัทได้ให้บริการขนถ่ายทั้งสินค้าทั่วไปและสินค้าเทกอง ส่วนสัญญาใหม่นี้จะลงทุนในส่วนของการเพิ่มบริการเกี่ยวกับสินค้าตู้คอนเทนเนอร์ อาทิ ติดตั้งเครนยกตู้คอนเทนเนอร์บริเวณท่าเทียบเรือ การให้บริการซ่อมและทำความสะอาดตู้คอนเทนเนอร์ การพัฒนาพื้นที่ลานวางตู้คอนเทนเนอร์ เป็นต้น เพื่อให้ผู้ประกอบการและเรือมาใช้บริการขนถ่ายสินค้าตู้คอนเทนเนอร์ที่ท่าเรืออุตสาหกรรมมาบตาพุดเพิ่มขึ้น
สำหรับรูปแบบการร่วมทุนระหว่างภาครัฐและเอกชน (PPP) การนิคมอุตสาหกรรมแห่งประเทศไทยจะมอบสิทธิให้เอกชนเพื่อดำเนินโครงการและเข้าใช้ทรัพย์สินเดิม มีระยะเวลาสัมปทาน 30 ปี โดย กนอ. ไม่ต้องสนับสนุนงบหรือลงทุนใดๆ เพิ่มเติม เนื่องจากเงินลงทุนภาครัฐ 963 ล้านบาท เป็นมูลค่าทรัพย์สินเดิมของโครงการที่มีอยู่แล้ว ส่วนภาคเอกชนจะเป็นผู้ลงทุนทั้งหมดจำนวน 2,257 ล้านบาท และเป็นบริหารจัดการท่าเรือรวมถึงจัดสรรผลตอบแทนให้ กนอ. ตามที่ตกลงไว้ คือ 1)ค่าเช่าพื้นที่ 2)ค่าตอบแทนคงที่ในปีแรก และปรับเพิ่มขึ้นร้อยละ 5 ทุก 5 ปี 3)รายได้จากค่าภาระเรือเข้าท่าทั้งหมด (Port Dues) 4)ส่วนแบ่งรายได้จากการดำเนินกิจการร้อยละ 5 (ไม่รวม Port Dues) นอกจากนี้ เมื่อสิ้นสุดสัมปทานระยะเวลา 30 ปี ภาคเอกชนต้องโอนกรรมสิทธิ์ในทรัพย์สินที่ลงทุนใหม่ให้แก่ กนอ. ด้วย
วันพฤหัสบดีที่ 9 กันยายน 2564
สธ.ย้ำวัคซีนไฟเซอร์ไม่สูญหาย ทยอยส่งพื้นที่ฉีดเข็ม 2 กลุ่มเสี่ยง 608
กระทรวงสาธารณสุข แจงการประเมินสถานการณ์ผู้ติดเชื้อโควิดต้องพิจารณาค่าเฉลี่ย 7 วัน ย้ำทุกฝ่ายต้องเข้มมาตรการป้องกันต่อเนื่อง เพื่อประเมินสถานการณ์สำหรับเปิดกิจการกิจกรรมในระยะถัดไป ส่วนวัคซีนไฟเซอร์อีก 6 แสนโดสไม่ได้หายจากระบบ แต่เป็นส่วนของพื้นที่คว
กระทรวงสาธารณสุข แจงการประเมินสถานการณ์ผู้ติดเชื้อโควิดต้องพิจารณาค่าเฉลี่ย 7 วัน ย้ำทุกฝ่ายต้องเข้มมาตรการป้องกันต่อเนื่อง เพื่อประเมินสถานการณ์สำหรับเปิดกิจการกิจกรรมในระยะถัดไป ส่วนวัคซีนไฟเซอร์อีก6 แสนโดสไม่ได้หายจากระบบ แต่เป็นส่วนของพื้นที่ควบคุมสูงสุดและเข้มงวดสำหรับฉีดเข็ม 2 ในกลุ่ม 608
บ่ายวันนี้ (9 กันยายน 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุขจ.นนทบุรี นายแพทย์เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรคแถลงสถานการณ์โควิด 19 ว่า วันนี้ประเทศไทยมีผู้ป่วยโควิด 19 รักษาหาย 15,417 ราย ส่วนผู้ติดเชื้อรายใหม่หลังมีจำนวนน้อยกว่าผู้รักษาหายมาต่อเนื่อง วันนี้พบสูงกว่าคือ 16,031 ราย ซึ่งการประเมินสถานการณ์ต้องพิจารณาค่าเฉลี่ย 7 วัน ส่วนการประเมินสถานการณ์หลังมีการเปิดกิจการกิจกรรมวันที่ 1 กันยายนเป็นต้นมาเพื่อพิจารณาการเปิดกิจการ/กิจกรรมเพิ่มขึ้นในช่วง 2 สัปดาห์ถัดไป จะมีการพิจารณาจากองค์ประกอบหลายๆ ส่วนไม่เฉพาะผู้ติดเชื้อรายใหม่ โดยกระทรวงสาธารณสุข จะยังเข้มข้นมาตรการคัดกรองกักตัวผู้เดินทางจากต่างประเทศและตามแนวชายแดนเพื่อเฝ้าระวังเชื้อกลายพันธุ์ด้วย และขอย้ำให้ทุกคนใช้มาตรการป้องกันตัวเองสูงสุด ทุกที่ ทุกเวลา
“หลายคนกังวลว่าขณะนี้มีการตรวจค้นหาเชิงรุกน้อยลงหรือไม่ ขอชี้แจงว่า ช่วงที่มีการระบาดมาก ทำให้มีผู้สัมผัสจำนวนมากจึงตรวจพบผู้ติดเชื้อจำนวนมาก แต่ช่วงนี้การระบาดลดลง ทำให้มีผู้สัมผัสเสี่ยงน้อยลง การตรวจจึงน้อยลงด้วย แต่ได้มีการจัดระบบเฝ้าระวังพิเศษ สุ่มตรวจในกลุ่มเสี่ยง เช่น กทม.เตรียมแผนสุ่มตรวจคนทำงานในตลาดต่างๆ โดยเฉพาะแรงงานต่างด้าว เป็นต้น” นายแพทย์เฉวตสรรกล่าว
ส่วนการเสียชีวิตที่ยังสูงกว่า 200 รายมาอย่างต่อเนื่อง ทั้งที่ผู้ติดเชื้อลดลงแล้วนั้น เนื่องจากเป็นผู้ติดเชื้อในช่วงที่มีการระบาดมาก หลายคนมีอาการรุนแรงและเสียชีวิตหลังการรักษาเฉลี่ย 1-2 สัปดาห์ บางรายอาจถึง 45 วันทำให้ตัวเลขผู้เสียชีวิตลดลงช้ากว่าผู้ติดเชื้อรายใหม่ โดยส่วนใหญ่เป็นผู้สูงอายุ กลุ่มโรคเรื้อรัง รวมทั้งหญิงตั้งครรภ์ที่ยังมีรายงานเสียชีวิตเกือบทุกวัน บุคคลร่วมบ้านที่มีความเสี่ยงจึงต้องป้องกันตนเองตลอดเวลาเพื่อไม่ให้นำเชื้อไปติดที่บ้าน จึงขอให้กลุ่มเสี่ยงไปรับการฉีดวัคซีนโดยเร็ว ซึ่งวัคซีนสูตรไขว้มีประสิทธิผลกระตุ้นภูมิคุ้มกันเร็วและสูง รับมือสายพันธุ์เดลตาได้ ขณะนี้ฉีดวัคซีนผู้สูงอายุพื้นที่ กทม.ครอบคลุมแล้ว 98% ปทุมธานี 70% และกระจายวัคซีนไปจังหวัดต่างๆ อย่างทั่วถึง เชื่อว่าจะฉีดได้ครอบคลุมมากขึ้นในเวลาไม่นาน
โดยวันที่ 8 กันยายน 2564 ฉีดได้ 713,454 โดส เป็นเข็มสอง 372,592 โดส เข็มแรก 338,105 โดส และเข็มสาม 2,757 โดส ยอดฉีดสะสม 38,147,738 โดส สำหรับวัคซีนไฟเซอร์ที่ได้รับบริจาค 1.5 ล้านโดส ฉีดเข็มแรก 391,074 โดส เข็มสอง 163,017 โดย และเข็มสาม 394,777 โดส รวมแล้วประมาณ 9 แสนกว่าโดส ที่เหลือ 6 แสนโดส ไม่ได้หายออกจากระบบ แต่จะใช้สำหรับฉีดเป็นเข็มสองในกลุ่มเสี่ยง 608 พื้นที่ควบคุมสูงสุดและเข้มงวด ซึ่งต้องเว้นระยะห่างจากเข็มแรก 3-4 สัปดาห์ โดยเป็นการทยอยส่งตามกำหนดที่จะต้องฉีดประชาชน เนื่องจากวัคซีนที่ออกจากอุณหภูมิติดลบ เมื่อส่งไปพื้นที่จะมีอายุสั้นลงเหลือเพียง 30 วัน
************************************** 9 กันยายน 2564
**********************************
วันอาทิตย์ที่ 23 มกราคม 2565
​โฆษกรัฐบาล เผย "นายกฯ"  เตือน อย่าชะล่าใจ เฝ้าระวังการระบาดไวรัสโควิด-19  สายพันธุ์โอมิครอนอาจพุ่งสูงขึ้นในระยะสั้น แม้ยอดตัวเลขผู้ติดโควิด-19 วันนี้ต่ำกว่า 8 พันราย
​โฆษกรัฐบาล เผย "นายกฯ"  เตือน อย่าชะล่าใจ เฝ้าระวังการระบาดไวรัสโควิด-19  สายพันธุ์โอมิครอนอาจพุ่งสูงขึ้นในระยะสั้น แม้ยอดตัวเลขผู้ติดโควิด-19 วันนี้ต่ำกว่า 8 พันราย
วันนี้ 23 ม.ค. 65 นายธนกร วังบุญคงชนะ  โฆษกประจำสำนักนายกรัฐมนตรี เผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมพอใจภาพรวมสถานการณ์ผู้ป่วยโควิด-19 รายใหม่ ยอดตัวเลขผู้ติดเชื้อในวันนี้ต่ำกว่า 8,000 ราย มอบกระทรวงสาธารณสุขประเมินยอดผู้ป่วยรายใหม่ที่เพิ่มขึ้นมานี้ว่า เป็นเพียงการพุ่งขึ้นในระยะสั้นหรือต่อเนื่อง รวมทั้งให้เฝ้าระวังการระบาดที่อาจจะเกิดขึ้นในสถานประกอบการ สถานบันเทิง ร้านอาหาร โดยเฉพาะในช่วงเทศกาลตรุษจีนที่อาจจะกลายเป็นการนำเชื้อกลับเข้าสู่ชุมชนหรือครอบครัวได้อีกระลอก ทั้งนี้ สธ. คาดว่า การแพร่ระบาดในประเทศไทยจะเป็นโควิดสายพันธุ์โอมิครอนเกือบทั้งหมดในปลายเดือนมกราคม นี้
โฆษกประจำสำนักนายกรัฐมนตรี เผยสถานการณ์ตัวเลขยอดผู้ติดเชื้อใหม่วันนี้ (23 มกราคม 2565) รวม ยอดผู้ติดเชื้อโควิด-19 รวม 7,686 ราย จำแนกเป็น ผู้ป่วยจากในประเทศ 7,500 ราย ผู้ป่วยมาจากต่างประเทศ 186 ราย ผู้ป่วยสะสม 154,065 ราย (ตั้งแต่ 1 มกราคม 2565) หายป่วยกลับบ้าน 7,445 ราย หายป่วยสะสม 103,515 ราย (ตั้งแต่ 1 มกราคม 2565) ผู้ป่วยกำลังรักษา 83,459 ราย เสียชีวิต 13 ราย สถานการณ์ทั่วโลก -ยืนยันทั้งหมด 349,565,284 ราย หายแล้ว 277,941,737 ราย เสียชีวิต 5,609,443 ราย โดยล่าสุด ไทยให้บริการวัคซีนโควิด -19 สะสมอยู่ที่ 113,166,691 โดส เข็มที่ 1 ฉีดสะสม 52,034,740 โดส เข็มที่ 2 ฉีดสะสม 48,143,049 โดส เข็มที่ 3 ฉีดสะสม 12,189,150 โดส เข็มที่ 4 ฉีดสะสม 799,752 โดส
"นายกรัฐมนตรียังย้ำถึงประสิทธิภาพการฉีดวัคซีนสามารถป้องกันอาการป่วยรุนแรงและการเสียชีวิตได้ รัฐบาลจึงขอเชิญชวนผู้ที่มีอายุมากกว่า 60 ปีขึ้นไป ผู้ป่วยโรคเรื้อรัง 7 กลุ่มโรค เข้ารับบริการฉีดวัคซีนป้องกันโรคโควิด19 เพื่อช่วยลดความเสี่ยงอาการรุนแรงและการเสียชีวิต โดยสามารถติดต่อรับวัคซีนได้ที่สถานพยาบาลของกระทรวงสาธารณสุขใกล้บ้านได้" นายธนกร กล่าว///.